তথ্যবিবরণী নম্বর : ৪৩৬১

 **ওয়ার্ল্ড স্পোর্টস এলায়েন্সের সাথে যুব ও ক্রীড়া মন্ত্রণালয়ের সমঝোতা স্মারক সাক্ষর**

ঢাকা, ২ অগ্রহায়ণ (১৭ নভেম্বর) :

 আজ যুব ও ক্রীড়া মন্ত্রণালয়ের সম্মেলন কক্ষে World Sports Alliance (WSA) এর সাথে যুব ও ক্রীড়া মন্ত্রণালয়ের একটি  সমঝোতা স্মারক (এমওইউ)  সাক্ষরিত হয়েছে। মন্ত্রণালয়ের পক্ষে যুব ও ক্রীড়া প্রতিমন্ত্রী
মোঃ জাহিদ আহসান রাসেল ও WSA এর পক্ষে এশিয়া প্যাসিফিক অঞ্চলের সিনিয়র এডভাইজার ড. জাহিদুল হক সমঝোতা স্মারকে স্বাক্ষর করেন।

 সমঝোতা স্মারক স্বাক্ষর অনুষ্ঠানে প্রতিমন্ত্রী বলেন, এর মাধ্যমে বাংলাদেশ WSA  এর সদস্যপদ লাভ করলো। বাংলাদেশ দক্ষিণ-পূর্ব এশিয়ার প্রথম দেশ  হিসেবে এ চুক্তি স্বাক্ষর করলো। বাংলাদেশ হবে WSA এর ৩৪ তম সদস্য দেশ। তিনি বলেন, এটি আমাদের স্পোর্টস এর জন্য খুব বড় একটি অর্জন। WSA মূলত তার সদস্য দেশগুলোর ক্রীড়া অবকাঠামোগত উন্নয়ন-সহ টেকসই উন্নয়ন লক্ষ্যমাত্রা বাস্তবায়নে যুবকদের শিক্ষামূলক প্রশিক্ষ**ণ** প্রদান করে থাকে।

 অনুষ্ঠানে যুব ও ক্রীড়া সচিব মোঃ আখতার হোসেন এবং যুব ও ক্রীড়া মন্ত্রণালয়ের ঊর্ধ্বতন কর্মকর্তাবৃন্দ এবং WSA এর বাংলাদেশ মিশনের এডভাইজার অবসরপ্রাপ্ত ব্রিগেডিয়ার জেনারেল আব্দুল হালিম উপস্থিত ছিলেন।

#

আরিফ/রাহাত/মোশারফ/আব্বাস/২০১৯/২১২০ ঘণ্টা

তথ্যবিবরণী নম্বর : ৩৪৬০

**সকলের জন্য নিরাপদ পানি প্রাপ্যতা নিশ্চিত করতে হবে**

 **--- স্থানীয় সরকার মন্ত্রী**

ঢাকা, ২ অগ্রহায়ণ (১৭ নভেম্বর) :

স্থানীয় সরকার মন্ত্রী মোঃ তাজুল ইসলাম বলেছেন, টেকসই উন্নয়ন লক্ষ্যমাত্রা অর্জনে সকলের জন্য নিরাপদ পানি প্রাপ্যতা নিশ্চিত করতে হবে। তিনি বলেন, আগে পানির প্রাপ্যতাকে গুরুত্ব দেওয়া হতো। এখন গুরুত্ব দেওয়া হচ্ছে নিরাপদ পানি প্রাপ্যতাকে।

আজ রাজধানীর মালিবাগে দৈনিক ভোরের কাগজের সম্মেলন কক্ষে ‘ওয়াস গভর্নেন্স এন্ড সাসটেইনেবল ডেভেলপমেন্ট গোল’ শীর্ষক গোলটেবিল বৈঠকে প্রধান অতিথির বক্তব্যে তিনি এসব কথা বলেন। ওয়াটার ইন্টিগ্রিটি নেটওয়ার্ক উইন, এনজিও ফোরাম ফর পাবলিক হেলথ্ ও দৈনিক ভোরের কাগজ যৌথভাবে এ গোলটেবিল বৈঠকের আয়োজন করেন।

মন্ত্রী বলেন, অর্থ বরাদ্দের চেয়ে নিরাপদ পানির প্রাপ্যতার ক্ষেত্রে বড় প্রতিবন্ধকতা হচ্ছে অপচয়। অপচয় রোধ এবং এক্ষেত্রে জনগণকে আরো বেশি সচেতন ও সম্পৃক্ত করতে সরকারের পাশাপাশি বেসরকারি প্রতিষ্ঠানগুলোকেও তিনি এগিয়ে আসার আহ্বান জানান।

অনুষ্ঠানে বিশেষ অতিথি হিসেবে উপস্থিত ছিলেন জনস্বাস্থ্য প্রকৌশল অধিদপ্তরের প্রধান প্রকৌশলী মোঃ সাইফুর রহমান। স্বাগত বক্তব্য এবং মূল প্রবন্ধ উপস্থাপন করেন এনজিও ফোরাম ফর পাবলিক হেলথের নির্বাহী পরিচালক এস এম এ রশীদ। অনুষ্ঠানে আরো বক্তৃতা করেন সংসদ সদস্য নজরুল ইসলাম বাবু।

#

হাসান/ফারহানা/মোশারফ/আব্বাস/২০১৯/১৯৫৫ ঘণ্টা

তথ্যবিবরণী নম্বর :৪৩৫৯

**ভূমি উন্নয়ন কর আদায় ব্যবস্থা সম্পূর্ণ ডিজিটালাইজড হবে**

**---ভূমিমন্ত্রী**

ঢাকা, ২ অগ্রহায়ণ (১৭ নভেম্বর) :

ভূমিমন্ত্রী সাইফুজ্জামান চৌধুরী বলেছেন, প্রায় ১২ শত ৩১ কোটি টাকা অর্থায়নে ‘ভূমি রেকর্ড ও জরিপ অধিদপ্তরের ডিজিটাল জরিপের সক্ষমতা বৃদ্ধি’ শীর্ষক একটি প্রকল্পের কাজ শীঘ্রই শুরু হবে। এছাড়া কিছুদিনের মধ্যেই ভূমি উন্নয়ন কর আদায় ব্যবস্থা সম্পূর্ণ ডিজিটালাইজড হবে।

আজ সাভারের অফিসার্স ট্রেনিং ইনস্টিটিউট (ওটিআই) মসজিদ সংলগ্ন মাঠে, বাংলাদেশ সিভিল সার্ভিস এর প্রশাসন, পুলিশ, বন ও রেলওয়ে ক্যাডার এবং বাংলাদেশ জুডিশিয়াল সার্ভিস কর্মকর্তাগণের ১১৯তম সার্ভে এন্ড সেটেলমেন্ট প্রশিক্ষণ কোর্সের উদ্বোধনী অনুষ্ঠানে প্রধান অতিথির বক্তৃতায় মন্ত্রী এসব কথা বলেন।

মন্ত্রী জানান, কোরিয়া সরকারের ‘ইকোনমিক ডেভেলপমেন্ট কোঅপারেশন ফান্ড’ ইডিসিএফ তহবিলের ‘ডিজিটাল ল্যান্ড ম্যানেজমেন্ট সিস্টেম’ প্রকল্পের বাস্তবায়নের কাজ চলমান আছে। প্রাথমিকভাবে এ প্রকল্পের আওতায় ডিজিটাল জরিপের মাধ্যমে ডিজিটাল ভূমি ব্যবস্থাপনা প্রবর্তনের লক্ষ্যে রাজশাহী, চট্টগ্রাম ও নারায়ণগঞ্জ সিটি কর্পোরেশন, মানিকগঞ্জ পৌরসভা এবং কুষ্টিয়া সদর ও ধামরাই উপজেলায় এর কার্যক্রম গ্রহণ করা হয়েছে।

সাংবাদিকের প্রশ্নের জবাবে মন্ত্রী বলেন, দুর্নীতি বিরোধী অভিযান পরিচালনার মাধ্যমে ভূমি অফিসে কর্মরত সবাইকে জবাবদিহিরতার মধ্যে নিয়ে আসা হচ্ছে। প্রশিক্ষণার্থীদের উদ্দেশে তিনি বলেন, গুরুত্বপূর্ণ এ কোর্সটি সফলভাবে সম্পন্ন করলে, এ থেকে লব্ধ জ্ঞান দ্বারা আরো ভালোভাবে দেশের মানুষকে সেবা প্রদান করা সম্ভব হবে।

ভূমি রেকর্ড ও জরিপ অধিদপ্তর এর মহাপরিচালক মোঃ তসলীমুল ইসলামের সভাপতিত্বে অনুষ্ঠানে বিশেষ অতিথি ছিলেন ভূমি সচিব মোঃ মাক্‌ছুদুর রহমান পাটওয়ারী।

#

নাহিয়ান/ফারহানা/রফিকুল/আব্বাস/২০১৯/১৯০৪ ঘণ্টা

তথ্যবিবরণী নম্বর : ৪৩৫৮

**দেশের সব হাসপাতালে ২৪ ঘণ্টা ডেলিভারি সুবিধা দেয়া হবে**

 **---স্বাস্থ্যমন্ত্রী**

ঢাকা, ২ অগ্রহায়ণ (১৭ নভম্বের) :

দেশের সকল সরকারি হাসপাতালে গর্ভবতী মায়েদের জন্য ২৪ ঘণ্টা ডেলিভারি সুবিধার উদ্যোগ নেয়া হবে বলে জানিয়েছেন স্বাস্থ্যমন্ত্রী জাহিদ মালেক।

মন্ত্রী আজ রাজধানীর বঙ্গবন্ধু আন্তর্জাতিক সম্মেলন কেন্দ্রে স্বাস্থ্য অধিদপ্তর জাতীয় নবজাতক স্বাস্থ্যকেন্দ্র আয়োজিত ‘বিশ্ব প্রিম্যাচুরিটি দিবস-২০১৯’উপলক্ষে আয়োজিত সম্মেলনে প্রধান অতিথির বক্তৃতায় একথা বলেন।

সম্মেলনে শিশু মৃত্যুহার কমিয়ে আনা প্রসঙ্গে মন্ত্রী বলেন, ‘এসডিজি লক্ষ্যমাত্রা অনুযায়ী ২০৩০ সালের মধ্যে প্রিম্যাচুউরড এ শিশু মৃত্যুহারের লক্ষ্যমাত্রা ১২ দেয়া আছে। স্বাস্থ্যসেবা খাতের সবাই সঠিকভাবে সঠিক কাজটি করলে এই অপরিণত শিশু মৃত্যু হারের লক্ষ্যমাত্রা আগামী ২ বছরেই অর্জন করা সম্ভব হবে। এক্ষেত্রে দেশের সব সরকারি হাসপাতালেই গর্ভবতী মায়েদের জন্য ২৪ ঘণ্টা ডেলিভারি সুবিধাও রাখা হবে।’

স্বাস্থ্যসেবা বিভাগের সচিব মোঃ আসাদুল ইসলামের সভাপতিত্বে সম্মেলনে বক্তৃতা করেন নার্সিং ও মিডওয়াইফারি এর মহাপরিচালক আলম আরা বেগম, বিশ্ব স্বাস্থ্য সংস্থার প্রতিনিধি Dr Bardan Jung Rana, ইউনিসেফ এর বাংলাদেশ প্রতিনিধি Tomoo Hozumi ও ইউএসএইড এর প্রতিনিধি জারসাস সিধা।

#

মাইদুল/ফারহানা/রফকিুল/আব্বাস/২০১৯/১৮১৭ ঘণ্টা

তথ্যবিবরণী নম্বর : ৪৩৫৭

**পেঁয়াজের দাম দ্রুত কমে যাবে**

 **---তথ্যমন্ত্রী**

ঢাকা, ২ অগ্রহায়ণ (১৭ নভেম্বর) :

তথ্যমন্ত্রী ড. হাছান মাহ্‌মুদ বলেছেন, ‘বিএনপি’কে ধন্যবাদ জানাই যে, তারা তাদের রাজনীতিকে বেগম জিয়ার অসুস্থতা থেকে বের করে পেঁয়াজের মধ্যে নিয়ে এসেছেন।’

‘তবে  পেঁয়াজের এই উচ্চমূল্য থাকবে না, কারণ বিদেশ থেকে বিমানে করে পেঁয়াজ আসছে, দেশে উৎপাদিত পেঁয়াজও বাজারে আসা শুরু করেছে; সুতরাং খুব সহসা এই পেঁয়াজের দাম কমে যাবে’, বলেন ড. হাছান।

আজ ঢাকায় জাতীয় প্রেসক্লাবের জহুর হোসেন চৌধুরী হলে মওলানা আব্দুল হামিদ খান ভাসানীর ৪৩তম মৃত্যুবার্ষিকী উপলক্ষে ভাসানী ঐক্যজোট আয়োজিত স্মরণসভায় প্রধান অতিথির বক্তৃতায় সমসাময়িক রাজনীতি প্রসঙ্গে মন্ত্রী এসব কথা বলেন।

মন্ত্রী বলেন, ‘আমি বিএনপি’কে বলবো, আপনারা অবশ্যই সরকারের সমালোচনা করুন। সরকার কোথায় ব্যর্থ হচ্ছে, সেটি তুলে ধরুন। কিন্তু সরকার যে আজকে নানাক্ষেত্রে সফল, এটি বিশ্ব নেতৃবৃন্দ বলছে, বিশ্বব্যাংক বলছে, অর্থনীতিতে নোবেল পুরস্কারপ্রাপ্ত ব্যক্তিরা বলছে, সেটিই আপনারা দয়া করে বলবেন, তাহলেই সেটি দায়িত্বশীল বিরোধী দলের কাজ হয়।’

মন্ত্রী বলেন, ‘মির্জা ফখরুল ইসলাম আলমগীর সাহেব গতকাল বলেছেন, তারা আগামীকাল সারাদেশে পেঁয়াজ নিয়ে বিক্ষোভ করবেন। তবে পেঁয়াজের এই উচ্চমূল্য থাকবে না। আপনারা জানেন মাননীয় প্রধানমন্ত্রী গতকাল বলেছেন, বিদেশ থেকে বিমানে করে পেঁয়াজ আসছে, দেশে উৎপাদিত পেঁয়াজও বাজারে আসা শুরু করেছে; সুতরাং খুব সহসা এই পেঁয়াজের দাম কমে যাবে।’

পেঁয়াজের মূল্যবৃদ্ধি খতিয়ে দেখার জন্য সরকারের ব্যবস্থার কথা জানিয়ে বলেন, ‘কারা এই পেঁয়াজের মূল্যবৃদ্ধির সাথে যুক্ত, সেটা বের করার জন্য গোয়েন্দারা মাঠে নেমেছে। যারা এই পেঁয়াজের মূল্যবৃদ্ধি ঘটিয়েছে, যারা দায়ী হবে, দায়ী হিসেবে যাদেরকে চিহ্নিত করা হবে, তাদের বিরুদ্ধে সরকার অবশ্যই ব্যবস্থা নেবে।’

তথ্যমন্ত্রী বলেন, ‘মানুষকে জিম্মি করে এইভাবে ভোগ্যপণ্যের দাম বাড়ানো কোনোভাবেই ব্যবসার নীতি হতে পারে না। সরকার টিসিবি’র মাধ্যমে ঢাকা শহরে এবং বিভিন্ন জায়গায় ন্যায্যমূল্যে পেঁয়াজ বিক্রি করছে। খুব সহসাই ইনশাল্লাহ দাম কমে যাবে, স্বাভাবিক পর্যায়ে চলে আসবে।’

মজলুম জননেতা মওলানা ভাসানীর মৃত্যুবার্ষিকী উপলক্ষে তাঁর বিদেহী আত্মার প্রতি শ্রদ্ধা জানিয়ে তথ্যমন্ত্রী বলেন,‘মওলানা ভাসানী কখনো ক্ষমতার জন্য রাজনীতি করেননি। তিনি রাজনীতিকে একটি ব্রত হিসেবে নিয়েছিলেন। তিনি যদি ক্ষমতার জন্য রাজনীতি করতেন, তাহলে পূর্ব পাকিস্তানের মুখ্যমন্ত্রী এবং পাকিস্তানের কেন্দ্রীয় মন্ত্রীও হতে পারতেন। তাঁর হাত ধরেই আওয়ামী লীগ প্রতিষ্ঠিত হয়েছে। ১৯৪৯ সালের ২৩ জুন মওলানা আব্দুল হামিদ খান ভাসানীকে সভাপতি, শামসুল হককে সাধারণ সম্পাদক এবং বঙ্গবন্ধু শেখ মুজিবুর রহমানকে যুগ্ম সাধারণ সম্পাদক করে পূর্ব পাকিস্তান আওয়ামী লীগ গঠিত হয়েছে। পরের বছর ১৯৫০ সালে হোসেন শহীদ সোহরাওয়ার্দীকে সভাপতি করে নিখিল পাকিস্তান আওয়ামী লীগ গঠিত হয়। অর্থাৎ এই আওয়ামী লীগ প্রতিষ্ঠিত হয়েছিল মওলানা আব্দুল হামিদ খান ভাসানীর নেতৃত্বেই।’

মন্ত্রী বলেন, ‘মওলানা ভাসানী বলতেন, শেখ মুজিবের যে সাংগঠনিক দক্ষতা, সেটি আর কারো মধ্যে নেই। এবং বঙ্গবন্ধু মুজিব যতদিন বেঁচে ছিলেন, মওলানা ভাসানীকে অত্যন্ত শ্রদ্ধা করতেন এবং তার দেখভালও করতেন। এবং মওলানা ভাসানী যেভাবে রাজনীতিকে ব্রত হিসেবে নিয়েছিলেন, আমি মনে করি যুগ যুগ ধরে তাঁর কাছ থেকে রাজনীতিক শেখার অনেক কিছুই আছে। কারণ রাজনীতি হচ্ছে একটি ব্রত, জনসেবা।’

ড. হাছান বলেন, ‘বিএনপি’র অনেকে বড় বড় নেতা যারা কয়েক দফা মন্ত্রী ছিলেন, আজকে স্থায়ী কমিটির সদস্য এবং বিএনপি’র ভাইস চেয়ারম্যান, তাদেরকে অনেকেই মওলানা ভাসানীর দল করতেন। অর্থাৎ, তারা ক্ষমতার জন্য জিয়াউর রহমানের ক্ষমতার উচ্ছিষ্ট গ্রহণ করার জন্য দল ত্যাগ করে বিএনপিতে যোগ দিয়েছিলেন। অনেকে জাতীয় পার্টিতেও যোগ দিয়েছেন। অর্থাৎ তারা ক্ষমতার জন্য দল ত্যাগ করেছেন।’

আওয়ামী লীগ ঢাকা মহানগর দক্ষিণ সাধারণ সম্পাদক শাহ আলম মুরাদ, আওয়ামী লীগ নেতা এডভোকেট বলরাম পোদ্দার, এম এ করিম, বঙ্গবন্ধু সাংস্কৃতিক জোটের সাধারণ সম্পাদক অরুণ সরকার রানা প্রমুখ সভায় বক্তব্য রাখেন।

#

আকরাম/ফারহানা/রফিকুল/আব্বাস/২০১৯/১৭৫৮ ঘণ্টা

তথ্যববিরণী নম্বর : ৪৩৫৬

**চালের মূল্য স্থিতিশীল রাখতে চাল-মিল মালিকদের প্রতি খাদ্যমন্ত্রীর আহ্বান**

ঢাকা, ২ অগ্রহায়ণ (১৭ নভেম্বর) :

 অহেতুক চালের দাম না বাড়ানোর আহ্বান জানিয়েছেন খাদ্যমন্ত্রী সাধন চন্দ্র মজুমদার। আজ খাদ্য ভবনের সম্মেলন কক্ষে আয়োজিত চাল-মিল মালিকদের সঙ্গে এক আলোচনা সভায় তিনি এ আহ্বান জানান।

 সভা শেষে খাদ্যমন্ত্রী সাধন চন্দ্র মজুমদার সাংবাদিকদের ব্রিফ করেন। মন্ত্রী জানান, বর্তমানে আমাদের পর্যাপ্ত চালের মজুদ রয়েছে। সভায় চাল মিল মালিকদের অহেতুক চালের দাম না বাড়ানোর জন্য বলা হয়েছে এবং দিক নির্দেশনা দেয়া হয়েছে।

 মন্ত্রী আরো বলেন, এখন কেউ আর মোটা চাল খেতে চায় না, সবাই সরু চাল খেতে চায়।  তাই সরু চালের দাম একটু বেড়েছে। তিনি বলেন, চালের দাম যখন কম থাকে তখন কৃষক ক্ষতিগ্রস্ত হয়, সে তার ন্যায্য মূল্য থেকে বঞ্চিত হয়। আবার চালের দাম যখন একটু বেড়ে যায় তখন ভোক্তাগণ কষ্ট পায়। তিনি বলেন, সভার সিদ্ধান্ত মোতাবেক আসন্ন আমন মৌসুমে ধান-চাল কেনা হবে এবং ধান ভাঙ্গা হবে। সেটার মান যাতে কোনভাবেই খারাপ না হয় সেজন্য সরকার কোন আপোশ করবেনা।

 সভায় অন্যান্যের মধ্যে উপস্থিত ছিলেন খাদ্য মন্ত্রণালয়ের ভারপ্রাপ্ত সচিব ওমর ফারুক, খাদ্য অধিদপ্তরের মহাপরিচালক নাজমানারা খানুম, খাদ্য মন্ত্রণালয় ও খাদ্য অধিদপ্তরের কর্মকর্তাবৃন্দ এবং মিল মালিক এসোসিয়েশনের বিভিন্ন পর্যায়ের নেতৃবৃন্দ।

#

সুমন/অনসূয়া/পরীক্ষিৎ/আসমা/২০১৯/১৬২০ ঘণ্টা

তথ্যবিবরণী নম্বর : ৪৩৫৫

**প্রাথমিক ও গণশিক্ষা প্রতিমন্ত্রীর পরীক্ষাকেন্দ্র পরিদর্শন**

ঢাকা, ২ অগ্রহায়ণ (১৭ নভেম্বর) :

 প্রাথমিক ও গণশিক্ষা প্রতিমন্ত্রী মোঃ জাকির হোসেন আজ প্রাথমিক ও ইবতেদায়ি শিক্ষা সমাপনী পরীক্ষার ১ম দিন রাজধানীর বেইলি রোডে ভিকারুননিসা নূন স্কুল এন্ড কলেজ পরীক্ষাকেন্দ্র পরিদর্শন করেন। এ সময় প্রাথমিক ও গণশিক্ষা সচিব মোঃ আকরাম-আল-হোসেন ও প্রাথমিক শিক্ষা অধিদপ্তরের মহাপরিচালক
ড. এএফএম মনজুর কাদির উপস্থিত ছিলেন।

 প্রতিমন্ত্রী বলেন, সারাদেশে পরীক্ষা সুষ্ঠু, স্বচ্ছ ও স্বতঃস্ফূর্তভাবে অনুষ্ঠিত হচ্ছে। তিনি আরো বলেন, মন্ত্রণালয় ও অধিদপ্তরের কর্মকর্তাবৃন্দ-সহ মাঠ পর্যায়ের কর্মকর্তারা সারাদেশে পরীক্ষাকেন্দ্র পরিদর্শন করছেন। তাদের মাধ্যমে প্রতিটি মুহূর্তে পরীক্ষার খোঁজখবর নেওয়া হচ্ছে।

 সাংবাদিকদের এক প্রশ্নের জবাবে সচিব বলেন, সারাদেশে কোথাও কোনো প্রশ্নপত্র ফাঁস হওয়ার খবর পাওয়া যায়নি। তবে গুজবের বিরুদ্ধে কঠোর নজরদারি রাখা হচ্ছে। আইনশৃঙ্খলা বাহিনীকে গুজবের বিরুদ্ধে সতর্ক ও আইনানুগ ব্যবস্থা গ্রহণের জন্য অনুরোধ করা হয়েছে।

 প্রতিমন্ত্রী ও সচিব পরে মতিঝিলে আইডিয়াল সরকারি প্রাথমিক বিদ্যালয় পরীক্ষাকেন্দ্র পরিদর্শন করেন।

 উল্লেখ্য, সারাদেশে মোট ৭ হাজার ৪৭০টি কেন্দ্রে পরীক্ষা অনুষ্ঠিত হচ্ছে । এর মধ্যে দেশের বাহিরে রয়েছে ৮ টি দেশে ১২টি কেন্দ্র।

 এবছর প্রাথমিক শিক্ষা সমাপনী পরীক্ষায় ২৫ লাখ ৫৩ হাজার, ২৬৭ জন শিক্ষার্থী অংশ নিচ্ছে, এর মধ্যে ছাত্র সংখ্যা ১১ লাখ ৮১ হাজার ৩০০ জন ও ছাত্রী সংখ্যা ১৩ লাখ ৭১ হাজার ৯৬৭ জন। ইবতেদায়ি শিক্ষা সমাপনী পরীক্ষায় ৩ লাখ ৫০ হাজার ৩৭১ জন পরীক্ষার্থী অংশ নিচ্ছে যার মধ্যে ছাত্র সংখ্যা ১ লাখ ৮৭ হাজার ৮২ এবং ছাত্রী সংখ্যা ১ লাখ ৬৩ হাজার ২৮৯ জন।

#

রবীন্দ্রনাথ/অনসূয়া/রেজ্জাকুল/শামীম/২০১৯/১৫৪২ ঘন্টা

তথ্যবিবরণী নম্বর : ৪৩৫৪

**সরকারি ব্যয়ে স্বচ্ছতা আনয়নের মাধ্যমে অর্থনৈতিক উন্নয়ন ত্বরান্বিত হয়**

 **- স্পিকার**

ঢাকা, ২ অগ্রহায়ণ (১৭ নভেম্বর) :

            স্পিকার ড. শিরীন শারমিন চৌধুরী বলেছেন, স্বচ্ছতা ও জবাবদিহিতা নিশ্চিত করা সরকারের গুরুত্বপূর্ণ দায়িত্ব। কেননা জনগণের পক্ষে সরকার সরকারি অর্থের ব্যবস্থাপনা ও ব্যয় করে থাকে। জনগণের কাছে দায়বদ্ধ থেকে সরকারি অর্থ ব্যয়ের ক্ষেত্রে অধিকতর সতর্ক ও সচেতন হলে প্রকল্প ব্যয় হ্রাস পায় এবং অর্থনৈতিক উন্নয়ন ত্বরান্বিত হয়। সরকারি সকল কাজে স্বচ্ছতার প্রতিফলন ঘটাতে সততা ও দায়িত্বশীলতার বিকল্প নেই।

           স্পিকার আজ রাজধানীর হোটেল ইন্টারকন্টিনেন্টালে ওয়ার্ল্ড ব্যাংক বাংলাদেশ আয়োজিত ‘প্রমোটিং একাউন্টেবিলিটি এন্ড ইন্টেগ্রেটি ইন গভর্নমেন্ট স্পেন্ডিং’ শীর্ষক সাউথ এশিয়া একাউন্টেবিলিটি রাউন্ডটেবিল আলোচনা সভায় প্রধান অতিথির বক্তব্যে এসকল কথা বলেন।

 ড. শিরীন শারমিন বলেন, বাংলাদেশের সরকারি ব্যয়ের স্বচ্ছতা, জবাবদিহিতা, দায়িত্বশীলতা ও সততা নিশ্চিত করতে জাতীয় সংসদের সরকারি হিসাব সম্পর্কিত কমিটি (পিএ) এবং বাংলাদেশের মহা হিসাব নিরীক্ষক ও নিয়ন্ত্রকের অফিস কাজ করছে। জাতীয় সংসদের পিএ কমিটি সরকারের কার্যক্রম তদারকি করে এবং সরকারি ব্যয় সম্পর্কিত সিএজি রিপোর্ট পরীক্ষা করে যাতে স্বচ্ছতা ও জবাবদিহি নিশ্চিত হয়।

 স্পিকার আরো বলেন, অর্থের অপব্যবহার ব্যাপকভাবে ছড়িয়ে পড়লে প্রশাসন, রাজনীতি ও সমাজব্যবস্থায় জবাবদিহিতা ও দায়িত্বশীলতা ক্রমেই লোপ পায়। ফলে দেশের সামষ্টিক অর্থনীতির স্থিতিশীলতা নষ্ট হয়ে যায়। এতে দেশের উন্নয়ন প্রকল্পের ব্যয় বৃদ্ধি পায় এবং বাজেট ঘাটতি দেখা যায়। প্রতিটি সেক্টরে অর্থের অপচয় রোধ করতে পারলে সুশাসন প্রতিষ্ঠা করা সম্ভব।

অনুষ্ঠানে স্বাগত বক্তব্য রাখেন ওয়ার্ল্ড ব্যাংকের ভারপ্রাপ্ত কান্ট্রি ডিরেক্টর ডানডান চেন। এছাড়া বাংলাদেশের মহা হিসাব নিরীক্ষক ও নিয়ন্ত্রক মোহাম্মদ মুসলিম চৌধুরী, দুর্নীতি দমন কমিশনের চেয়ারম্যান ইকবাল মাহমুদ এবং ভারতের সিএজি ও ডিরেক্টর জেনারেল সুনীল শ্রীকৃষ্ণ অনুষ্ঠানে বক্তৃতা করেন।

#

তারিক/অনসূয়া/রেজ্জাকুল/শামীম/২০১৯/১৫১৫ ঘন্টা

তথ্যবিবরণী নম্বর : ৪৩৫৩

**বস্ত্রখাতের উন্নয়নে সহায়তাকারীর ভূমিকা পালন করবে সরকার**

ঢাকা, ২ অগ্রহায়ণ (১৭ নভেম্বর) :

 বস্ত্র ও পাট মন্ত্রী গোলাম দস্তগীর গাজী, বীরপ্রতীক বলেছেন, বস্ত্রখাতের উন্নয়ন, সফলতা অর্জন ও এর ধারাবাহিকতা বজায় রাখতে সহায়তাকারীর ভূমিকা পালন করবে সরকার। এছাড়াও এ শিল্পের সাথে সংশ্লিষ্ট সকলকে সহযোগিতা প্রদান ও উদ্বুদ্ধ করাসহ উৎসাহিত করা হবে।

 আজ হোটেল সোনারগাঁও এ ‘ইনটেক্স সাউথ এশিয়া’ প্রদর্শনীর উদ্বোধন অনুষ্ঠানে প্রধান অতিথির বক্তব্যে তিনি এ কথা বলেন। বাংলাদেশ টেক্সটাইল মিলস্ অ্যাসোসিয়েশন (বিটিএমএ) এর প্রেসিডেন্ট মোহাম্মদ আলী খোকন, ভারতের ডেপুটি হাইকমিশনার শ্রী বিশ্বদীপ দে, বিকেএমইএ এর ভাইস-প্রেসিডেন্ট মোহাম্মদ হাতেমসহ বস্ত্র শিল্পের সাথে সংশ্লিষ্ট স্টেক হোল্ডারগণ এ সময় উপস্থিত ছিলেন।

 মন্ত্রী বলেন, ‘বস্ত্রশিল্প বাংলাদেশের অর্থনৈতিক কর্মকাণ্ডের একটি গুরুত্বপূর্ণ খাত। বর্তমান সরকার ‘ভিশন -২০২১, অনুযায়ী ২০২১ সালের মধ্যে বস্ত্রখাতের রপ্তানি ৫০ বিলিয়ন মার্কিন ডলারে উন্নীত করার লক্ষ্যমাত্রা অর্জনে কাজ করছে। এ ধারাবাহিকতায় বস্ত্রখাতের সঠিক বিকাশ ও সুরক্ষার জন্য সংশ্লিষ্ট সকলের করনীয় নির্ধারণপূর্বক বিভিন্ন বিষয় সুনির্দিষ্ট করে ‘বস্ত্রনীতি-২০১৭’ এবং ‘বস্ত্র আইন-২০১৮’ প্রণয়ন করা হয়েছে ।

 ‘ইনটেক্স সাউথ এশিয়া’ প্রদর্শনী ১৮ নভেম্বর পর্যন্ত চলবে ।

#

সৈকত/অনসূয়া/রেজ্জাকুল/শামীম/২০১৯/১৫১৮ ঘন্টা

তথ্যবিবরণী নম্বর : ৪৩৫২

**প্রযু‌ক্তি জ্ঞান নির্ভর অর্থনী‌তির দেশ গ‌ড়ে তুল‌তে জোর দিয়েছে সরকার**

 **-আইসিটি প্রতিমন্ত্রী**

ঢাকা, ২ অগ্রহায়ণ (১৭ নভেম্বর) :

    তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক বলেছেন, শ্রমনির্ভর অর্থনী‌তি থে‌কে দেশ‌কে প্রযু‌ক্তি জ্ঞান নির্ভর অর্থনী‌তির দেশ হি‌সে‌বে গ‌ড়ে তুল‌তে দক্ষ মানবসম্পদ ‌তৈ‌রির ওপর সরকার জোর দি‌য়ে‌ছে। তিনি বলেন, দক্ষ মানবসম্পদ তৈরি করতে সারাদেশে ৮ হাজার শেখ রাসেল ডিজিটাল ল্যাব ও ৪৩ হাজার মাল্টিমিডিয়া ক্লাসরুম স্থাপন করা হয়েছে।

 প্রতিমন্ত্রী গতকাল ঢাকায় যমুনা ফিউচার পার্ক কনভেনশন সেন্টারে সাউথইস্ট ‌বিশ্ববিদ্যাল‌য়ের আ‌য়োজ‌নে ‘ইন্টারন্যাশনাল ক‌লে‌জি‌য়েট প্রোগ্রামিং কন‌টেস্ট (আই‌সি‌পি‌সি) ২০১৯’ এর এ‌শিয়া ঢাকা রি‌জিওনাল প্রতি‌যো‌গিতার সমাপনী ও পুরস্কার বিতরণী অনুষ্ঠা‌নে প্রধান অতিথির বক্তৃতায় এ কথা ব‌লেন।

 পলক বলেন, চতুর্থ শিল্পবিপ্লবের চ্যালেঞ্জ মোকা‌বিলায় সংশ্লিষ্ট টেক‌নোল‌জি বিষ‌য়ে গবেষণা করতে বি‌ভিন্ন বিশ্ববিদ্যালয়ে স্পেশালাইজড ল্যাব স্থাপ‌নে ৫০ কো‌টি টাকা বরাদ্দ ক‌রে‌ছে সরকার।

 সাউথইস্ট বিশ্ববিদ্যাল‌য়ের উপাচার্য অধ্যাপক ড. এএনএম মেশকাত উদ্দী‌নের সভাপ‌তি‌ত্বে বাংলা‌দেশ ক‌ম্পিউটার কাউ‌ন্সি‌লের নির্বাহী প‌রিচালক পার্থ প্রতীম দেব, এ‌শিয়া প্যা‌সি‌ফিক ইউনিভা‌র্সি‌টির উপাচার্য অধ্যাপক ড. জা‌মিলুর রেজা চৌধুরী এবং প্রতি‌যো‌গিতার প্রধান বিচারক বু‌য়ে‌টের অধ্যাপক এম কায়‌কোবাদ অনুষ্ঠা‌নে বক্তব্য রা‌খেন।

 সারা‌দে‌শের বি‌ভিন্ন সরকা‌রি-বেসরকা‌রি বিশ্ববিদ্যালয় এবং ক‌লেজ থে‌কে ১৯০টি দল এ প্রতি‌যো‌গিতায় অংশ নেয়। প‌রে প্রতিমন্ত্রী বিজয়ী শিক্ষার্থী‌দের মা‌ঝে পুরস্কার তু‌লে দেন।

#

শহিদুল/অনসূয়া/রেজ্জাকুল/শামীম/২০১৯/১১.০১ ঘন্টা